Spisak guvernera Kalifornije
Guverner Kalifornije jest najviši izvršni organ vlade savezne države Kalifornije, čije su odgovornosti, između ostalih, sačinjavanje godišnjeg izvještanja "stanja nacije" prema Zakonodavnoj skupštini Kalifornije, podnošenje prijedloga za budžet te provođenje zakona savezne države. Guverner je također i vrhovni zapovjednik vojnih snaga savezne države. U njenoj historiji, Kalifornija je imala 39 guvernera, od kojih su mnogi bili istaknuti pojedinci iz oblasti nevezanih za politiku. Leland Stanford je osnovao Univerzitet Stanford 1891. godine, Earl Warren, kasnije predsjednik Vrhovnog suda SAD, osvojio je izbore sa nominacijama iz tri najveće stranke i jedina je osoba koja je ikada učestvovala na izborima za guvernera Kalifornije bez protivkandidata. Ronald Reagan, koji je bio predsjednik ceha filmskih glumaca a kasnije i Predsjednik SAD, te Arnold Schwarzenegger, bili su glumci prije guvernerske pozicije. Gray Davis je bio prvi guverner Kalifornije i drugi guverner u historiji SAD koji je opozvan od strane glasača. Najkraći mandat na mjestu guvernera imao je Milton Latham koji je bio guverner samo pet dana prije nego što je izabran na upražnjeno mjesto u Senatu SAD. Najduži mandat imao je Edmund Gerald "Jerry" Brown, Jr. koji je prethodno služio kao guverner u periodu 1975. do 1983. te je ponovno izabran za guvernera 2011. godine. On je sin bivšeg guvernera Edmunda Geralda "Pat" Browna, Sr. koji je na istom mjestu bio od 1959. do 1967. godine.